'ONE-TRIGGER’เฮ 5เดือนเข้าเป้า20%
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — กอง ONETRIGGER ใช้เวลา 5 เดือน โตเข้าเป้า 20% 
นายมนรัฐ ผดุงสิทธิ์ กรรมการผู้จัดการ บริษัทหลักทรัพย์จัดการกองทุนรวม (บลจ.) วรรณ เปิดเผยว่า บริษัทจะรับซื้อคืนหน่วยลงทุนของกองทุนเปิดวรรณ อิควิตี้ 20% ทริกเกอร์ ฟันด์ (ONETRIGGER) โดยอัตโนมัติ หลังจากกองทุนมีมูลค่าหน่วยลงทุน (NAV) มูลค่าเกิน 12 บาท ติดต่อกัน 3 วันทำการ หรือเพิ่มขึ้น 20.38% จากมูลค่าหน่วยลงทุนที่เสนอขายครั้งแรก โดยใช้เวลาเพียง 5 เดือน 10 วัน นับตั้งแต่จัดตั้งกองทุน 
ทั้งนี้ กองทุน ONETRIGGER จดทะเบียนจัดตั้งเมื่อวันที่ 28 ม.ค. 2553 โดยดัชนีหุ้นตลาดหลักทรัพย์แห่งประเทศไทยในขณะนั้นอยู่ที่ 689.72 จุด และเมื่อวันที่ 8 ก.ค. 2553 ดัชนีปิดที่ระดับ 817.57 จุด ปรับเพิ่มขึ้น 127.85 จุด 
“การที่กองทุนเปิด ONETRIGGER ได้ผลตอบแทนตามเป้าหมายเป็นเพราะการวางน้ำหนักการลงทุนได้เหมาะกับเวลาที่เงินทุนจากนักลงทุนต่างชาติไหลเข้ามาในช่วงต้นปี และปรับพอร์ต ให้ความสำคัญกับหุ้นที่มีการเติบโตที่ชัดเจนและได้รับผลประโยชน์จากเศรษฐกิจในประเทศที่ฟื้นตัว” นายมนรัฐ กล่าว 
นายมนรัฐ ยังกล่าวอีกว่า กลยุทธ์หนึ่งในการบริหารจัดการกองทุนหุ้นของ บลจ.วรรณ คือ การขายเพื่อล็อกกำไรมากกว่าการถือลงทุนระยะยาว เนื่องจากตลาดหุ้นไทยมีความผันผวนสูง 
“หากถือหุ้นไว้ตลอดเวลาก็จะเป็นเพียงกำไรทางบัญชีหรือ Unrealized Gain ซึ่งก็คือการแสดงตัวเลข NAV สูงๆ หลอกให้ดีใจในช่วงสั้น และหากหุ้นหรือตลาดปรับตัวลง Unrealized gain ก็จะหายไป แต่หากมีการขายทำกำไรก็เท่ากับเป็นการที่ทยอยรับรู้กำไรที่แท้จริงเข้ากองทุนให้กับผู้ถือหน่วย” นายมนรัฐ กล่าว